Alisher Usmonov qarindoshlari orqali villa va hisobraqamlarga egalik qilishi aniqlandi

OCCRP (Korruptsiya va uyushgan jinoyatchilikni o'rganish markazi) va Britaniyaning “The Guardian” nashri USM xolding asoschisi Alisher Usmonov bo'yicha olib borgan surishtiruvini e'lon qildi.
Unga ko'ra, Usmonov o'zining asosiy biznes-konglomeratidagi 49 foiz ulushini saqlab qolgan. Qolganlari esa uning ko'plab maxfiy ofshor kompaniyalari, biznes sheriklari va qarindoshlariga tegishli. Bu unga nafaqat sanktsiyalardan, balki butun dunyo bo'ylab bank auditlarida pul yuvish ayblovlaridan qochishga yordam berishi keltirilgan.
OCCRP “Credit Suisse sirlari”, “Panama hujjatlari” va “FinCEN fayllari” kabi oshkor qilingan moliyaviy hujjatlardan Usmonovga aloqador kompaniyalarning shubhali moliyaviy faoliyati haqidagi o'ndan ortiq hisobotlarni o'rganib chiqqan. OCCRP Kosta-Smeraldada Usmonovga tegishli oltita villani aniqlagan, ulardan faqat bittasi bevosita unga tegishli.
“Russian Asset Tracker” loyihasi doirasida OCCRP va Italiyaning IRPI nashri Kosta-Smeraldada Usmonovga aloqador va sanktsiyalar ostida bo'lmagan  yana beshta villani aniqlagan. Ularning narxi 5,3 milliondan 15,5 million dollargacha baholangan.
Eng qimmat villa Usmonov bilan bog'liq kamida beshta qo'shni uydan iborat majmua tarkibiga kiradi. Ular Sardiniya orolidagi Arzakena munitsipalitetining Romatstsino shahrida joylashgan. Uchastka Usmonovning singlisi Gulbahor Ismoilovaga tegishli. Villaning o'zi yaqinda tugatilgan, Men orolida ro'yxatdan o'tgan “Le Mimose” kompaniyasiga aloqador. Bu kompaniya, o'z navbatida, Usmonovning Bermudadagi “Pauillac Property Limited” kompaniyasiga tegishli hisoblanadi.
Gulbahor Ismoilova bevosita shu majmuadagi yana ikkita villaga egalik qiladi. Boshqa villalar Italiyaning “Delemar SRL” va “Punta Capaccia” kompaniyalariga tegishli bo'lib, ular ham o'z navbatida “Pauillac Property Limited” kompaniyasiga qarashli. Mart oyi boshida Italiya rasmiylari Usmonovning bevosita unga tegishli bo'lgan 35 million yevrolik villasini muzlatib qo'ygandi.
Milliarderning singlisi Shveytsariyadagi aksariyati Usmonovning USM xoldingiga aloqado bo'lgan 27 ta bank hisob raqamiga ega. Usmonovning singillaridan biri, toshkentlik ginekolog Saodat Nurzieva Shveytsariyadagi 27 ta hisob raqamining haqiqiy egasi bo'lib, so'nggi yillarda ular orqali milliardlab dollarlar kelgan. 2011 yil aprel oyida ushbu hisoblarning faqat bittasida 2,1 milliard dollardan ortiq mablag' bor edi. Boshqa hisobraqamlar yuzlab millionlarda maksimal balansga ega bo'lgan. Ularning aksariyati Usmonovning biznes imperiyasi bilan bog'liq bo'lgan, shuning uchun ham Nurzieva nega hisoblarning benefitsiari (pul to'lovi uchun murojaat qilinadigan jismoniy yoki yuridik shaxs; pul oluvchi) sifatida ko'rsatilgani aniq emas.
Mazkur ma'lumotlar shuni ko'rsatadiki, bular korporativ hisoblar bo'lib, ularning o'n oltitasida Usmonov o'z biznes manfaatlarini birlashtirish uchun foydalanadigan USM xolding bilan bog'liq. Moliyaviy jinoyatlar bo'yicha mutaxassis Grem Berrou bunday yaqin oila a'zosining ishonchli yuz sifatida foydalanishini “g'ayrioddiy” deb atagan. Uning fikricha, bunga Saodat Nurzievaning taniqli shaxs bo'lmagani, bank va Usmonov o'rtasidagi yaqin munosabat muassasa tomonidan puxta tekshiruv o'tkazilmagani sabab bo'lgan.
Usmonovning yana bir singlisi Gulbahor Ismoilova va uning turmush o'rtog'i ham Shveytsariyadagi hisob raqamiga egalik qiladi. Milliarder vakillari jurnalistlarning so'roviga ko'ra, Usmonov hukumatdan yashirish uchun boyligini qarindoshlari o'rtasida taqsimlaganini rad etgan. Biroq, rasmiy avvalroq uning Buyuk Britaniyadagi mulki va yaxtasi “qaytarib bo'lmaydigan, aktivlarni himoya qilish uchun tuzilgan bitimga asoslanganini aytgan. Ularning benefitsiari esa milliarderning oila a'zosi hisoblanadi.